ΚΕΦΑΛΑΙΟ ΔΕΥΤΕΡΟ

Η ΕΠΙΣΤΗΜΗ ΤΗΣ ΔΙΟΙΚΗΣΗΣ ΤΩΝ ΕΠΙΧΕΙΡΗΣΕΩΝ

14η -15η Διδακτική ώρα

2.1. Εισαγωγικές έννοιες

***Σημασία της επιχείρησης***

Από τότε που οι άνθρωποι αναγκάστηκαν να σχηματίζουν ομάδες για να επιτύχουν στόχους,

τους οποίους δεν μπορούσαν να επιτύχουν ως άτομα, εμφανίστηκε επιτακτική η ανάγκη της διοίκησης,

ώστε να εξασφαλιστεί ο συντονισμός των ατομικών προσπαθειών.

***Ιστορία Διοίκησης***

Η σημασία της διοίκησης αναγνωρίζεται από την αρχαιότητα με αναφορές που υπάρχουν τόσο

σε αιγυπτιακούς παπύρους του 1300 π.χ. όσο και σε αντίστοιχες της αρχαίας Κίνας.

***Αρχαία Ελλάδα***

Στην αρχαία Ελλάδα, αν και δεν υπάρχουν σαφείς αναφορές και πληροφορίες

σχετικά με την εφαρμοζόμενη διοίκηση, στην Αθηναϊκή Δημοκρατία

(1) τα συμβούλια, (2) τα λαϊκά δικαστήρια και (3) το συμβούλιο των στρατηγών

***υποδηλώνουν*** την ουσιαστική **ύπαρξη** και την αποτελεσματική **εφαρμογή** της διοικητικής λειτουργίας.

Ο Σωκράτης αναφέρει τη Διοίκηση ως μια ξεχωριστή επιδεξιότητα,

η οποία διαφέρει από την τεχνική γνώση και εμπειρία.

***Σύγχρονη Διοίκηση***

Στο σύγχρονο κόσμο οι επιχειρήσεις και οι οργανισμοί κυριαρχούν στην κοινωνική και οικονομική ζωή.

Συνεπώς, η οργάνωση και η διοίκηση τους αποτέλεσε αντικείμενο συστηματικής μελέτης και έρευνας.

Έτσι, δημιουργήθηκε ο ευρύς επιστημονικός κλάδος της Διοίκησης των Επιχειρήσεων,

που ασχολείται με τη (1) μελέτη, την (2) περιγραφή και την (3) εξήγηση των φαινομένων

που συνδέονται (α) με το σύνολο της επιχείρησης (ή οργανισμού), (β) με τις επιμέρους λειτουργίες της,

(γ) τα μέρη της, καθώς και (δ) με τις σχέσεις της με το περιβάλλον.

Τα επιμέρους επιστημονικά πεδία της Διοίκησης των επιχειρήσεων είναι:

1) Η Οργάνωση και Διοίκηση (Management)

2) To Marketing και η Διοίκηση Πωλήσεων

3) Η Διοίκηση Παραγωγής

4) Η Χρηματοοικονομική Διοίκηση και η Λογιστική

5) Η Διοίκηση Ανθρωπίνων Πόρων

6) Η Διαχείριση Πληροφοριών

***Η σχέση της με άλλες επιστήμες***

Η επιστήμη της Διοίκησης Επιχειρήσεων, επειδή τα φαινόμενα που μελετά είναι πολυδιάστατα,

έχει σχέση άμεση ή έμμεση με αρκετές άλλες επιστήμες, όπως

την (1) ψυχολογία, την (2) κοινωνιολογία, την (3) οικονομική επιστήμη, τα (4) μαθηματικά, κτλ.

2.2 Οργάνωση και Διοίκηση (Μάνατζμεντ -Management)

2.2.1. Βασικές έννοιες

***Έννοια του management***

Έχει παρατηρηθεί ότι

δεν υπάρχει σαφής αντίληψη της σημασίας του όρου "διοίκηση ή management επιχειρήσεων",

ακόμη κι από άτομα που ασκούν κάποια επιχειρηματική δραστηριότητα.

Για *παράδειγμα*

ο ιδιοκτήτης ενός καταστήματος λιανικής που απασχολεί δύο εργαζόμενους

έχει πιο απλή αντίληψη για το μάνατζμεντ

απ' ό,τι ο δ/ντής μιας επιχείρησης που απασχολεί εκατοντάδες εργαζόμενους.

Φαίνεται ότι ο προσδιορισμός της έννοιας του όρου εξαρτάται από

(α) το παρελθόν, (β) την πείρα και (γ) την ευρύτητα των ασκούμενων δραστηριοτήτων των ανθρώπων.

***Ορισμοί του management***

Έχουν δοθεί πολλοί και διαφορετικοί ορισμοί για το management, όπως, για παράδειγμα ότι είναι:

(1)Ένα σύστημα ενεργειών με τις οποίες επιτυγχάνονται οι στόχοι μιας κοινωνικής οργάνωσης αξιοποιώντας αποτελεσματικά συγκεκριμένους πόρους.

(2)Η λειτουργία που επιτρέπει να επιτευχθούν αποτελέσματα ή στόχοι μέσω άλλων ανθρώπων.

(3)Ο ορισμός όμως που, κατά τη γνώμη μας, συμβάλλει ουσιαστικά στην κατανόηση της έννοιας αυτής είναι ο παρακάτω, που θεωρεί, ορίζει

**ως μάνατζμεντ τη διαδικασία του (α) προγραμματισμού (planning), της (β) οργάνωσης (organizing), της (γ) διεύθυνσης (directing), και του (δ) ελέγχου (controlling)**

**που ασκούνται σε μια επιχείρηση** (ή **σε ένα οργανισμό),**

**προκειμένου να επιτευχθούν αποτελεσματικά οι στόχοι τους.**

***Σχέση Management και αποτελεσματικότητας***

(1) Γίνεται λοιπόν σαφές ότι η έννοια του management (οργάνωσης και διοίκησης)

συνδέεται άμεσα με την αποτελεσματικότητα της Επιχείρησης (ή του Οργανισμού).

(2) Στην πραγματικότητα αποτελεί τη βασική προϋπόθεση

(α) για την αποτελεσματική αξιοποίηση των πόρων (συντελεστών παραγωγής) που διαθέτει μια επιχείρηση (οργανισμός) και

(β) την επίτευξη των στόχων.

(3) Η συμβολή του management στην αποτελεσματικότητα μιας επιχείρησης γίνεται πλήρως κατανοητή, αν σκεφτεί κανείς τα αποτελέσματα που θα υπήρχαν, για **παράδειγμα,** σε ένα Νοσοκομείο ή στην Αστυνομία, **αν δεν υπήρχε** (α) κανένας προγραμματισμός, (β) καμιά οργάνωση, (γ) κανένας έλεγχος και (δ) κακή διοίκηση των ανθρώπων.

2.2.5. Ερωτήσεις βιβλίου

1. Ποιο είναι το περιεχόμενο του όρου "Διοίκηση των Επιχειρήσεων";

(Απ: «Διοίκηση επιχειρήσεων είναι ο ευρύς επιστημονικός κάδος… -Διαχείριση Πληροφοριών.» σελ.55)

2. Ποιες άλλες επιστήμες συνδέονται με την επιστήμη της Διοίκησης των επιχειρήσεων;

(Απ: «Η επιστήμη…έως…τα μαθηματικά, κτλ.)

3. Τι σημαίνει management (οργάνωση και διοίκηση); Ποιες είναι οι διοικητικές του λειτουργίες;

(Απ: : «Έχουν δοθεί πολλοί και διαφορετικοί….αποτελεσματικά οι στόχοι τους» σελ.56)

1. Πώς το management συμβάλλει στην αποτελεσματικότητα ενός οργανισμού;

(Απ: «Γίνεται λοιπόν σαφές….και κακή διοίκηση τω ανθρώπων.» σελ.56)

10.Να βάλετε σε κύκλο τη σωστή απάντηση:

I. Tο Marketing και η Διοίκηση των πωλήσεων:

α)Ταυτίζεται με την επιστήμη της Διοίκησης.

β) Είναι επιμέρους επιστημονικό πεδίο της επιστήμης της Διοίκησης.

γ) Είναι ιεραρχικά ανώτερη διοικητική βαθμίδα από τη Διοίκηση Παραγωγής.

δ) Αφορά μόνον τις Εμπορικές Επιχειρήσεις.

**Ερωτήσεις Πανελληνίων Εξετάσεων τύπου Σωστού-Λάθους**

1) Η επιστήμη της Διοίκησης Επιχειρήσεων, επειδή τα φαινόμενα που μελετά είναι πολυδιάστατα, έχει σχέση άμεση ή έμμεση με αρκετές άλλες επιστήμες. (γενικές 2010)

**Ερωτήσεις Πανελληνίων Εξετάσεων πολλαπλής επιλογής**

**1. Το management περιλαμβάνει τη διαδικασία:** (γενικό 2002)

α. Μόνο του προγραμματισμού β. Μόνο της οργάνωσης

γ. Μόνο της διεύθυνσης και του ελέγχου δ. Όλα τα παραπάνω